NOVÉ ZNENIE

NÁVRH 

ZÁKON

z ............... 2004

o poskytnutí jednorazového peňažného príspevku 
osobám zaradeným v rokoch 1948 až 1954 do vojenských táborov nútených prác
a pozostalým manželkám po týchto osobách

Národná rada Slovenskej republiky sa uzniesla na tomto zákone:

§ 1
Predmet úpravy

Tento zákon upravuje podmienky poskytnutia jednorazového peňažného príspevku (ďalej len „príspevok“)
a)	osobám, ktoré boli v rokoch 1948 až 1954 zaradené do vojenských táborov nútených prác, ) 
b)	pozostalým manželkám po osobách uvedených v písmene a). 

§ 2
Nárok na poskytnutie príspevku

(1) Osobe, ktorá
a)	bola ako politicky nespoľahlivá zaradená v rokoch 1948 až 1954 do vojenských táborov nútených prác po dobu výkonu základnej vojenskej služby alebo výnimočného vojenského cvičenia podľa § 39 zákona č. 92/1949 Zb. Branný zákon a bola mimosúdne rehabilitovaná podľa osobitného predpisu, )
b)	je pozostalou manželkou po osobe uvedenej v písmene a) alebo bola pozostalou manželkou po tejto osobe a uzavrela nové manželstvo,
sa poskytne príspevok, ak ku dňu nadobudnutia účinnosti tohto zákona je štátnym občanom Slovenskej republiky s trvalým pobytom na jej území (ďalej len „oprávnená osoba“). 

(2) Oprávnená osoba má nárok na poskytnutie príspevku (ďalej len „nárok“).

§ 3
Uplatnenie nároku 

(1) Nárok sa uplatňuje na základe písomnej žiadosti o poskytnutie príspevku (ďalej len „žiadosť“) na Ministerstve obrany Slovenskej republiky (ďalej len „ministerstvo“) najneskôr do 31. decembra 2005; inak nárok zaniká. 
	
(2) Oprávnená osoba uvedená v § 2 ods. 1 písm. a) zároveň so žiadosťou predloží na    ministerstvo potvrdenie o jej zaradení do vojenských táborov nútených prác z dôvodu politickej nespoľahlivosti podľa § 2 ods. 1 písm. a). 

(3) Oprávnená osoba uvedená v § 2 ods. 1 písm. b) zároveň so žiadosťou predloží na ministerstvo 
a)	potvrdenie podľa odseku 2,
b)	úradný výpis z knihy manželstiev) nie starší ako tri mesiace preukazujúci manželstvo, ktoré nebolo rozvedené, s oprávnenou osobou uvedenou v § 2 ods. 1 písm. a), 
c)	úmrtný list oprávnenej osoby uvedenej v § 2 ods. 1 písm. a). 

§ 4
Výška príspevku 

(1) Oprávnenej osobe uvedenej v § 2 ods. 1 písm. a) sa príspevok poskytne vo výške
a)	1 500 Sk za každý aj začatý mesiac jej zaradenia do vojenských táborov nútených prác podľa   § 2 ods. 1 písm. a) po dobu výkonu základnej vojenskej služby za obdobie nepresahujúce          24 mesiacov doby výkonu tejto služby,
b)	2 000 Sk za každý aj začatý mesiac jej zaradenia do vojenských táborov nútených prác podľa   § 2 ods. 1 písm. a) po dobu výkonu 
1.	predĺženej základnej vojenskej služby za obdobie presahujúce 24 mesiacov doby výkonu tejto služby, 
2.	výnimočného vojenského cvičenia.

(2) Výška príspevku podľa odseku 1 je najviac 60 000 Sk.

(3) Oprávnenej osobe uvedenej v § 2 ods. 1 písm. b) sa príspevok poskytne vo výške polovice sumy, ktorá by patrila oprávnenej osobe uvedenej v § 2 ods. 1 písm. a), najviac však vo výške 30 000 Sk. Ak v súvislosti s výkonom služby vo vojenskom tábore nútených prác došlo       k úmrtiu oprávnenej osoby uvedenej v § 2 ods. 1 písm. a), oprávnenej osobe uvedenej v § 2 ods. 1 písm. b) sa príspevok neposkytne.

§ 5
Konanie o poskytnutí príspevku

(1) Ak ministerstvo žiadosti vyhovie v plnom rozsahu, oprávnenej osobe sa namiesto vydania rozhodnutia poskytne príspevok. 

(2) Ak ministerstvo žiadosti nevyhovie alebo jej vyhovie iba sčasti, žiadateľ môže proti rozhodnutiu ministerstva, ktoré sa doručí do vlastných rúk, podať rozklad podľa osobitného predpisu. 4)

(3) Ak nebol príspevok skôr priznaný alebo vyplatený, včas uplatnený nárok prechádza pri úmrtí oprávnenej osoby na jej dedičov.

(4) Ministerstvo poskytne príspevok podľa odseku 1 oprávnenej osobe najneskôr do 31. decembra 2007.

(5) Na konanie podľa tohto zákona sa nevzťahuje všeobecný predpis o správnom konaní, ) ak tento zákon neustanovuje inak.

§ 6
Účinnosť

Tento zákon nadobúda účinnosť 1. januára 2005.